CELEX: 62020TN0302
Language: lv
Date: 2020-05-15 00:00:00
Title: Lieta T-302/20: Prasība, kas celta 2020. gada 15. maijā – Del Valle Ruiz un citi/VNV

27.7.2020   
            
            
               LV
            
            
               Eiropas Savienības Oficiālais Vēstnesis
            
            
               C 247/31
            
         
      Prasība, kas celta 2020. gada 15. maijā – Del Valle Ruiz un citi/VNV
      (Lieta T-302/20)
      (2020/C 247/41)
      Valoda, kurā sagatavots prasības pieteikums – spāņu
      
         Lietas dalībnieki
      
      
         Prasītāji: Antonio Del Valle Ruiz (Mehiko pilsēta, Meksika) un 36 citi prasītāji (pārstāvji: P. Rubio Escobar, R. Ruíz de la Torre Esporrín un B. Fernández García, advokāti)
      
         Atbildētāja: Vienotā noregulējuma valde
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atcelt Vienotās noregulējuma valdes 2020. gada 17. marta Lēmumu (SRB/EES/2020/52), ar ko nosaka iespējamo kompensācijas piešķiršanu Banco Popular Español, S.A akcionāriem un kreditoriem;
               
            
                  —
               
               
                  piespriest atbildētājai un personām, kas iestājušās lietā tās prasījumu pilnīgam vai daļējam atbalstam, atlīdzināt tiesāšanās izdevumus.
               
            
         Pamati un galvenie argumenti
      
      Savas prasības atbalstam prasītāji izvirza sešus pamatus.
      Pirmais prasības pamats balstīts uz Eiropas Parlamenta un Padomes 2014. gada 15. jūlija Regulas (ES) Nr. 806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010 (turpmāk tekstā – “Regula (ES) Nr. 806/2014”), 15. panta 1. punkta g) apakšpunkta pārkāpumu. Šajā ziņā tiek apgalvots, ka Banco Popular bijušajiem akcionāriem noregulējuma rezultātā nevajadzētu ciest lielākus zaudējumus nekā tie, ko viņi būtu cietuši parastā maksātnespējas procesa gadījumā.
      Otrais prasības pamats balstīts uz Regulas 20. panta 16. punkta pārkāpumu. Šajā ziņā tiek apgalvots, ka apstrīdētajā lēmumā netika vērtēts, vai bijušie Banco Popular akcionāriem būtu ticis piemērots labāks režīms parastā maksātnespējas procesa gadījumā nekā noregulējuma gadījumā, ņemot vērā, ka maksātnespējas process tika pielīdzināts likvidācijas procesam. Turklāt, vērtējumu neesot veikusi neatkarīga persona.
      Trešais prasības pamats balstīts uz Eiropas Savienības Pamattiesību hartas (turpmāk tekstā – “ESPH”) 41. panta 2. punkta pārkāpumu, ciktāl tika pārkāptas Banco Popular bijušo akcionāru tiesības tikt uzklausītiem pirms individuāla pasākuma pieņemšanas, kurš var viņus negatīvi ietekmēt.
      Ceturtais prasības pamats balstīts uz ESPH 47. panta pārkāpumu. Šajā ziņā tiek apgalvots, ka tika pārkāptas Banco Popular bijušo akcionāru tiesības uz efektīvu tiesību aizsardzību tiesā un attiecīgi to tiesības uz aizstāvību.
      Piektais prasības pamats balstīts uz ESPH 17. panta pārkāpumu un Eiropas Cilvēktiesību un pamatbrīvību aizsardzības konvencijas 1. protokola 1. panta pārkāpumu, ciktāl bijušiem akcionāriem tika liegtas viņu tiesības uz īpašumu bez taisnīgas kompensācijas saņemšanas saistībā ar minēto zaudējumu.
      Sestais prasības pamats balstīts uz ESPH 52. panta pārkāpumu. Šajā ziņā tiek apgalvots, ka VNV liegusi akcionāriem viņu tiesības uz īpašumu, neievērojot likumīgi noteiktos ierobežojumus.